Úrad vlády SR						Na rokovanie vlády SR
Sekcia hospodárskej politiky					dňa: 18.7.2001
								 k číslu: 5114/2001
                               	     k bodu: 47

							
S t a n o v i s k o

k Návrhu východísk štátneho rozpočtu v oblasti vedy a techniky na rok 2002 za Slovenskú republiku

I.

	Návrh predkladá minister školstva na základe Plánu práce vlády SR na rok 2001. Obsahuje návrh uznesenia vlády, predkladaciu správu, návrh východísk..., prílohy a  návrh komuniké.

	Návrh obsahuje požiadavku zohľadniť v návrhu štátneho rozpočtu na rok 2002  výdavky na vedu a techniku na rok 2002 v sume 437 047 tis. Sk nad rámec schválených východísk štátneho rozpočtu na rok 2002 na zabezpečenie vládnych a rezortných priorít vedy a techniky v rámci sektorov výskumu a vývoja.

II.

Súčasťou materiálu je Záznam z konferenčného medzirezortného pripomienkového konania zástupcov sekcie vedy a techniky MŠ SR s predstaviteľmi ústredných orgánov štátnej správy a SAV k „Návrhu východísk ŠR v oblasti vedy a techniky na rok 2002 za SR“.

III.

Ministerstvo školstva predkladá návrh na zvýšenie výdavkov na vedu a techniku o  437 047 tis. Sk oproti východiskám ŠR na rok 2002, v rámci ktorých boli obsiahnuté výdavky na vedu a techniku v celkovej sume 3 161 968 tis. Sk (bez výdavkov na úlohy bezpečnostnej a zbrojnej povahy).

	Vzhľadom na to, že vláda 18.7. t.r. má rokovať o návrhu štátneho rozpočtu na rok 2002, sú požiadavky týkajúce sa vedy a techniky predložené oneskorene. Návrh ŠR predpokladá výdavky na výskum a vývoj na rok 2002 vo výške 3 064 515 tis. Sk,  teda neobsahuje požiadavky MŠ SR, ktoré sú obsiahnuté teraz v predloženom materiáli.

Z á v e r:
O požiadavke ministra školstva musí rozhodnúť vláda pri prerokúvaní návrhu štátneho rozpočtu na rok 2002. 

Bratislava 17.7.2001